次韻張通判遊釣隠園
作者：項安世
朝代：宋

paragraphs: 大家有寶初不靳，戲把兼金擲虛牝。
小家尺寸入校量，澀縮支撐惟恐盡。
張侯胸中無不有，詩未落手人已信。
偶然寫作釣隠圖，畫出芳洲橫小艇。
水營何事去能忙，洲學誰禪眠許靜。
東城車馬起埃塵，西嶺烟雲生瞥瞬。
漁人正用一孤篷，傲兀其間俱戰勝。
追隨魚鳥共飛浮，俯仰乾坤寄晨暝。
我雖未是境中人，讀罷公詩遊已竟。
從今剩覓千首詩，不用芒鞋踏幽境。